7.

Jitlob lill-Kunsill u lill-Kummissjoni jqisu t-talbiet li ġejjin qabel il-preżentazzjoni tal-abbozz tar-Regolament għall-kunsens tal-Parlament Ewropew: (i) il-baġit tal-Unjoni huwa l-kollateral aħħari għal kull miżura ta' għajnuna li taqa' taħt il-proposta BoP; f'dan l-isfond, il-Kummissjoni għandha tippreżenta soluzzjonijiet xierqa lil hinn mid-dispożizzjonijiet eżistenti dwar kif ir-rwol tal-Parlament ta' sorveljanza baġitarja tal-baġit tal-Unjoni jista' jitqies b'mod aktar sostanzjali fil-proposta BoP u jiġi implimentat sabiex jippermetti responsabilità vera; (ii) il-Kummissjoni għandha tiċċara r-relazzjoni bejn kwalunkwe għajnuna li tista' tingħata lil Stat Membru mhux taż-żona tal-euro, skont ir-Regolament (UE) Nru 407/2010 li jistabbilixxi l-Mekkaniżmu Ewropew ta' Stabbilizzazzjoni Finanzjarja (5), u d-dispożizzjonijiet u l-istrumenti stabbiliti skont ir-Regolament li jrid jiġi adottat abbażi tal-proposta BoP wara l-waqfien tal-Mekkaniżmu Ewropew ta' Stabbilizzazzjoni Finanzjarja (EFSM); (iii) peress li l-EFSM se jintemm dalwaqt, kif imħabbar mill-mexxejja tal-UE fil-Kunsill Ewropew 2010, fid-dawl tad-dħul fis-seħħ tat-Trattat dwar il-MES, il-kapaċità tal-finanzjament pendenti fl-EFSM (bejn wieħed u ieħor EUR 10 000 miljun) tista' tiġi trasferita lill-faċilità BoP, li żżid is-saħħa tiegħu minn EUR 50 000 miljun għal EUR 60 000 miljun; ladarba l-Istati Membri jħallsu lura s-self li jkunu ħadu mal-EFSM, il-garanzija tal-baġit tal-Unjoni ma tibqax meħtieġa għall-ammont rimborsat, b'hekk il-baġit ikun ħieles biex jiggarantixxi self ġdid. Mal-waqfien tal-EFSM, il-kapaċità tal-EFSM li jkun baqa' ma tibqax tintuża fil-qafas tal-EFSM u tista' tintuża minn hemm 'il quddiem taħt il-faċilità BoP; (iv) l-ebda rabta effettiva jew kundizzjonalità materjali ma għandha tiġi stabbilita bejn il-faċilità BoP u l-użu ta' fondi strutturali fil-proposta BoP; il-kundizzjonijiet relatati mal-użu ta' fondi strutturali għandhom, jekk ikun meħtieġ, jiġu indirizzati fl-att leġiżlattiv relevanti tal-Politika ta’ Koeżjoni; (v) L-Artikolu 2(4) tal-proposta BoP, dwar il-ħtieġa ta' konsultazzjoni mal-Kummissjoni fejn tkun imfittxija għajnuna finanzjarja barra mill-Unjoni, ma għandux japplika għal Stat Membru li jkun qed jirċievi għajnuna finanzjarja fuq bażi prekawzjonarja fil-forma ta' linja ta' kreditu li ma tkunx ikkundizzjonata mill-adozzjoni ta' miżuri ta' politika ġodda mill-Istat Membru kkonċernat, sakemm il-linja ta' kreditu ma tintużax; (vi) huwa neċessarju li tiżdied it-trasparenza u r-responsabilità fil-proċess ta' sorveljanza msaħħa billi jiġi adattat id-djalogu ekonomiku b'tali mod li jippermetti li kemm il-parlament nazzjonali relevanti kif ukoll il-Parlament Ewropew jistiednu lill-Kummissjoni, il-Kunsill, il-Bank Ċentrali Ewropew (BĊE) u l-Fond Monetarju Internazzjonali (FMI) għal skambju ta' opinjonijiet; (vii) il-Kummissjoni għandha tippreżenta l-abbozz ta’ rakkomandazzjoni tagħha biex jingħata self lil Stat Membru flimkien mal-abbozz tal-programm għall-aġġustament makroekonomiku lill-Parlament Ewropew; (viii) fir-rigward tal-kundizzjonijiet u l-proċeduri għall-għoti ta’ self, il-Bank Ċentrali Ewropew (BĊE) għandu jkun involut inqas fit-tħejjija tal-programmi ta’ aġġustament; fl-opinjoni tiegħu dwar il-proposta BoP tas-7 ta' Jannar 2013 (CON/2013/2), il-BĊE jikkunsidra li mhux xieraq li jassumi tali rwol għal Stat Membru mhux fiż-żona tal-euro; għalhekk, kif issuġġerixxa l-BĊE, l-Artikolu 3(3) “li taġixxi b'kooperazzjoni mal-BĊE” u l-Artikolu 3(8) “b'kooperazzjoni mal-BĊE” għandhom jiġu sostitwiti b’“filwaqt li tqis il-fehma tal-BĊE, jekk il-BĊE jiddeċiedi li jagħti parir f’dan ir-rigward”; (ix) inġenerali, huma meħtieġa iktar ċarezza u speċifikazzjonijiet biex jiġi elaborat u vvalutat proramm ta’ aġġustament makroekonomiku, b’mod partikolari fir-rigward tar-rekwiżiti proċedurali u ta’ politika li għandhom l-għan li “terġa' tiġi stabbilita pożizzjoni sostenibbli tal-bilanċ tal-pagamenti u li tiġi rrestawrata l-kapaċità tiegħu li jiffinanzja lilu nnifsu fis-swieq finanzjarji bis-sħiħ”; (x) b'referenza għall-Artikolu 4(1), fir-rigward tal-kundizzjonijiet għall-għoti ta’ linja tal-kreditu b'kundizzjonijiet prekawzjonarji (PCCL), il-proposta BoP tibbenefika minn aktar ċarezza operattiva dwar żewġ kunċetti, b'mod partikolari “s-sostenibbiltà tal-pożizzjoni esterna” u l-“preżenza jew nuqqas tal-problemi ta' solvenza tal-banek li jistgħu joħolqu theddid sistemiku għall-istabbiltà tas-sistema bankarja”; b’dak l-iskop, tali kunċetti għandhom ikunu speċifikati direttament fl-Artikolu 4 b’referenzi espliċiti għall-indikaturi xierqa previsti fit-testi relevanti tal-Unjoni (id-DRK IV, il-BERS, ir-regolamenti tal-ASE, “il-pakkett ta' sitt proposti leġiżlattivi”, ir-rapporti dwar il-sostenibilità fiskali) jew mill-inqas permezz ta’ atti delegati. Bl-istess raġunament l-Artikolu 4 għandu jiċċara b’mod espliċitu li l-valutazzjoni globali prevista għandha titwettaq mill-Kummissjoni u għandha tiġi ppubblikata, kif xieraq. Mal-kriterji ta’ eliġibbiltà, għandha tiżdied ukoll referenza għall-valutazzjonijiet previsti fil-qafas tal-proċedura ta' żbilanċi makroekonomiċi kif stabbilit bir-Regolament (UE) Nru.1176/2011; (xi) hemm bżonn ta' aktar ċarezza u linji gwida aktar preċiżi fir-rigward tal-Artikolu 4(2) li jirreferu għall-kundizzjonijiet biex tingħata linja tal-kreditu b'aktar kundizzjonijiet (ECCL), tal-proposta BoP dwar il-limiti u l-kriterji tal-valutazzjoni li, kif jintlaħqu, Stat Membru ma jkunx aktar eliġibbli għal PCCL, imma xorta jkun eliġibbli għal ECCL kif ukoll ċarezza dwar il-proċeduri li jwasslu għall-valutazzjoni msemmija f’tali paragrafu; (xii) hemm bżonn ta' aktar ċarezza fir-rigward tal-Artikolu 6(5) tal-proposta BoP dwar il-proċess ta' tranżizzjoni minn ECCL għal self fil-każ ta' deterjorament fis-sitwazzjoni ekonomika, speċjalment fir-rigward taż-żmien u l-fatturi determinanti ta' dik it-tranżizzjoni; (xiii) għandu jiġi stabbilit strument indirett tar-rikapitalizzazzjoni tal-banek għal Stati Membri mhux fiż-żona tal-euro, b’mod partikolari fid-dawl tal-parteċipazzjoni potenzjali ta’ dawn l-Istati Membri fil-mekkaniżmu ta’ superviżjoni unika li ġej u fid-dawl tal-ħtieġa li jiġu pprovduti b’garanzija ta' kontinġenza fiskali aħħarija. Strument indirett tar-rikapitalizzazzjoni tal-banek huwa propost minflok wieħed dirett għax, li kieku dan tal-aħħar kellu jitwaqqaf fil-qafas tal-BoP, dan jesponi direttament il-baġit tal-Unjoni għar-riskju ppreżentat mill-istituzzjoni finanzjarja li tkun qed tiġi rikapitalizzata. Dak l-istrument indirett għandu jieħu l-forma ta’ self għar-rikapitalizzazzjoni tal-banek, flimkien mat-tliet strumenti eżistenti għall-għajnuna finanzjarja skont il-BoP (PCCLs, ECCLs u self). Ma hemm l-ebda oġġezzjoni legali li tostakola s-self għal rikapitalizzazzjoni tal-banek, li jiġi żborżjat lill-gvern tal-Istat Membru kkonċernat bl-iskop tar-rikapitalizzazzjoni tal-istituzzjonijiet finanzjarji tiegħu, b'kundizzjonalità stretta; (xiv) barra l-istrument indirett tar-rikapitalizzazzjoni tal-banek ta' hawn fuq, tista' titqies il-possibilità li jinbidel it-trattat tal-MES u li tippermetti lil Stati Membri mhux tal-euro, li jipparteċipaw fil-mekkaniżmu superviżorju uniku, li jibbenefikaw mill-għodda tar-rikapitalizzazzjoni tal-banek tal-MES, kemm il-darba l-parteċipazzjoni fl-MSU u l-MES tkun permanenti u tipprevedi l-istess drittijiet u obbligi bħall-Istati Membri tal-Euro. F'dak il-każ, l-Istati Membri jagħmlu kontribut tal-kapital speċifikament lill-istrument tar-rikapitalizzazzjoni tal-banek tal-MES. Għandha tiġi esplorata u żviluppata aktar l-idea li jitwaqqaf sussidjarju tal-MES biex jintuża għar-rikapitalizzazzjoni diretta, li jillimita l-impatt negattiv li jista' jkollu x-xiri tal-ekwità bankarja fuq il-klassifikazzjoni tal-kreditu u l-kapaċità ta' self tal-MES, bil-għan li jiġbor fih ukoll dawk l-Istati Membri mhux tal-euro li jipparteċipaw fil-mekkaniżmu superviżorju uniku; (xv) wieħed għandu jżomm f’moħħu li kwalunkwe fond uniku ta’ riżoluzzjoni bankarja futur, bħala parti mill-qafas tal-unjoni bankarja, għandu jkun ukoll inklużiv fir-rigward ta’ Stati Membri mhux fiż-żona tal-euro; (xvi) il-ftehim finali tat-timijiet tan-negozjati tal-Parlament u tal-Kunsill dwar is-sustanza tad-dokument Gauzès huwa milqugħ imma huwa importanti li r-Regolament li jrid jiġi adottat abbażi tal-proposta BoP jirrifletti l-qagħda attwali, b'mod partikolari fir-rigward ta': — trasparenza tad-deċiżjonijiet tal-Kummissjoni (Artikoli 2(3) u 2(5) tad-dokument Gauzès); — speċifikazzjonijiet rigward it-tisħiħ tal-effiċjenza u l-effettività tal-kapaċità tal-ġbir ta' dħul u l-ġlieda kontra l-frodi u l-evażjoni fiskali, bl-għan li jiġi salvagwardjat l-introjtu fiskali (l-Artikolu 9 tad-dokument Gauzès); — parametri li jridu jitqiesu meta Stat Membru jiġi soġġett għal sorveljanza miżjuda (Artikolu2(1)) u speċifikazzjonijiet għall-imġiba ta' Stati Membri taħt sorveljanza miżjuda, inkluż il-fatt li jissemma rwol adattat għall-BĊE (Artikolu 3(1)) kif imsemmi fil-punt (viii) ta' dan il-paragrafu; — trasparenza u responsabilità quddiem il-Parlament Ewropew u fejn ikun relevanti quddiem il-parlamenti nazzjonali, inklużi obbligi li jiġu żvelati l-programmi ta’ aġġustament makroekonomiku u d-distribuzzjoni mistennija tal-isforz ta’ aġġustament (l-Artikoli 2, 3, 7 u 18 tad-dokument Gauzès); — il-kunsiderazzjoni tal-prattika u l-istituzzjonijiet għall-formazzjoni tal-pagi u l-osservanza tal-Artikoli 151 u 152 TFUE u tal-Artikolu 28 tal-Karta tad-Drittijiet Fundamentali tal-Unjoni Ewropea fil-kuntest tal-istrateġija tal-Unjoni għat-tkabbir u l-impjiegi kif ukoll l-ispeċifikazzjonijiet rigward l-obbligu li jiġu involuti s-sħab soċjali u s-soċjetà ċivili bi qbil mal-liġijiet u l-prattiki nazzjonali; — speċifikazzjonijiet rigward l-evalwazzjoni dwar l-analiżi tas-sostenibilità tad-dejn tal-gvern, inklużi rekwiżiti ta’ żvelar (l-Artikolu 6 tad-dokument Gauzès); — speċifikazzjonijiet addizzjonali rigward il-mandat tal-għajnuna teknika pprovduta lill-Istati Membri fil-programm (l-Artikolu 7(8) tad-dokument Gauzès); — il-bżonn ta' previżjonijiet realistiċi, aġġornati u żvelati ( l-Artikoli 6 u 7(5) tad-dokument Gauzès); — ir-rikonoxximent u r-rwol tal-effetti kollaterali (l-Artikolu 1(1), l-Artikolu 3(6) u l-Artikolu 7(5) tad-dokument Gauzès); — awditjar komprensiv tal-finanzi pubbliċi ta' Stat Membru fil-programm ta' aġġustament makroekonomiku (Artikolu 7(9) tad-dokument Gauzès); — valutazzjoni dwar jekk id-devjazzjonijiet mill-programm humiex fil-kontroll ta' Stat Membru jew lil hinn minnu, valutazzjoni dwar il-konsegwenzi li jirriżultaw mill-programm ta’ aġġustament makroekonomiku u l-protezzjoni espliċita tas-setturi tal-kura tas-saħħa u tal-edukazzjoni (l-Artikoli 7(5) u 7(7) tad-dokument Gauzès); — l-Istat Membru taħt għajnuna għandu jqis, f'kooperazzjoni mill-qrib mal-Kummissjoni, jekk jiħux il-miżuri neċessarji kollha biex jistieden investituri privati biex iżommu l-esponiment globali tagħhom fuq bażi volontarja (l-Artikolu 7(6) tad-dokument Gauzès); — djalogu ekonomiku mal-Kummissjoni, il-BĊE u l-FMI (Artikolu 3(9) tad-dokument Gauzès); — komunikazzjoni regolari tal-valutazzjoni tal-missjoni ta' rieżami fis-sorveljanza ta' wara l-programm lill-kumitat kompetenti tal-Parlament Ewropew u l-parlament tal-Istat Membru kkonċernat, inkluża l-possibilità li jsir djalogu ekonomiku (l-Artikoli 14(3) u 14(5) tad-dokument Gauzès); — votazzjoni b'maġġoranza kwalifikata bil-maqlub fil-Kunsill fir-rigward ta' miżuri korrettivi taħt sorveljanza ta' wara l-programm (Artikolu 14(4) tad-dokument Gauzès); — rapport dwar rieżami tar-Regolament li jrid jiġi adottat abbażi tal-proposta BoP (bi qbil mal-Artikolu 19 tad-dokument Gauzès); (xvii) L-Artikolu 6(2) tal-proposta BoP dwar sorveljanza miżjuda jintegra ċertu numru ta' elementi li jirriflettu s-sustanza tad-dokument Ferreira. Għalhekk, il-proposta BoP għandha tiġi aġġornata bil-għan li jiġu żgurati kundizzjonijiet ekwi sabiex jiġi rifless il-ftehim tat-timijiet tan-negozjati tal-Parlament u tal-Kunsill dwar il-partijiet relevanti tad-dokument Ferreira, b’mod partikolari: — dwar standards u proċeduri rigward speċifikazzjonijiet għar-rekwiżiti ta' rappurtar, inklużi atti delegati għal dawk ir-rekwiżiti ta' rappurtar (l-Artikolu 10 tad-dokument Ferreira); — rekwiżiti ta’ monitoraġġ dwar il-kwalità tal-finanzi pubbliċi inklużi dispożizzjonijiet rigward l-impatt tal-miżuri baġitarji previsti fuq il-miri mfassla mill-Istrateġija għat-Tkabbir u l-Impjiegi tal-Unjoni (miri UE2020) u l-adattamenti li jinvolvi programm ta’ għajnuna għall-Programmi ta’ Riforma Nazzjonali, kif ukoll deskrizzjoni u kwantifikazzjoni tal-miżuri baġitarji, inklużi r-riformi previsti tal-politika fiskali, u l-effetti kollaterali potenzjali tal-miżuri previsti għal Stati Membri oħrajn (l-Artikolu 6 tad-dokument Ferreira); — indikazzjonijiet dwar ir-redditu ekonomiku mistenni fuq proġetti ta' investiment pubbliku mhux ta' difiża li jkollhom impatt baġitarju sinifikanti (l-Artikolu 4(1) tad-dokument Ferreira);